רצח מתחת לאף? עובדת סוציאלית מטעם משרד הרווחה ביקרה בבית משפחת אלוני, בו נרצחו היום (רביעי) על פי החשד הילדות נטלי ורוני בידי אמן מיכל, רק ביום ראשון האחרון, כך עולה מבדיקה שעשה משרד הרווחה. מיכל שיתפה פעולה, והביקור התקיים כחלק מטיפול שגרתי וגם לאור דיווחים על אי הגעה סדירה של הבנות למסגרות החינוך. עוד עולה מהבדיקה, כי בני הזוג אלוני היו מוכרים למחלקת הרווחה ברעננה על רקע בעיות כלכליות ובעיות תפקוד של האם. עורכת הדין אורית חיון המייצגת את אלוני מטעם הסניגוריה הציבורית טוענת כי כאשר נפגשה עם מיכל הבחינה בסימני חניקה על צווארה.
גופותיהן של נטלי אלוני בת השש ואחותה רוני בת הארבע נמצאו בצהרים (רביעי) בדירת סבתן ברחוב המעלות ברעננה. על גופן של השתיים נמצאו סימני אלימות והן ככל הנראה נחנקו למוות. אמן של הילדות, מיכל אלוני, בשנות ה-40 לחייה נעצרה, ולטענת המשטרה הודתה כי רצחה אותן. אחיה של האם, בשנות ה-20 לחייו, נעצר כיוון שנכח בדירה בזמן שהאב מצא את בנותיו. בחקירתה אמרה האם כי ניסתה להתאבד לאחר שעל פי החשד חנקה את בנותיה.